Graabrødregaten 24A, gjerdefundament – arkeologisk overvåkning (2023)

Riksantikvaren Dronningens gate 13 0116 Oslo

# **Forenklet rapport: Graabrødregaten 24A, gjerdefundament – arkeologisk overvåkning**

### **Innledning**

Vi viser til vedtak fra Riksantikvaren med saksreferanse 23/01276-5, datert 31.5.2025. Tiltaket har ifølge vedtak status som mindre privat tiltak, med statlig kostnadsdekning.

## **Bakgrunn**

John Fadum AS, ved Egil Fadum, har på vegne av Jorunn Bjerke Solbakken, fått innvilget dispensasjon fra Lov om kulturminner av 9.juni 1978 (kml) for graving av fundamentgrøft for gjerde på eiendommen Graabrødregaten 24A i Tønsberg. Tiltaket skulle medføre graving med minigraver av en grunn grøft med lengde 5,5 m, bredde 1,9 m og dybde 0,65. Dybden er målt fra høyeste punkt oppfylt terreng (fig. 1). Tiltakene berører *Middelalderbyen Tønsberg* (kulturminneid 10570). Det var satt vilkår om arkeologisk overvåkning av all graving. Ellers henviser vi til NIKUs prosjektplan datert 11.5.2023.

# **Gjennomføring og resultat**

NIKUs arkeolog Sunniva Wilberg Halvorsen gjennomførte 15. juni 2023 en arkeologisk overvåkning av oppgraving av grøften. Det ble utført en forenklet dokumentasjon, bestående av beskrivelser, foto og manuell oppmåling. Den ferdige grøften målte 5,5 m i lengde og 1 – 1,4 m i bredde (fig. 2- 5). Dybden varierte fra 28 -32 cm i søndre del, til 55-60 cm i nordre del.

*Figur 1 Søknadskart*

Att: Jens Rytter

Deres ref.: 23/01276-5 Vår ref.: 93/23/554.4/SWH, NIKU prosjekt nr. 1022624 Sted: Tønsberg Dato: 23.6.2023

*Figur 2 Oversiktsbilde mot nordøst*

Eier informerte om at de for noen år siden gravde med et spett sørvest for uthuset. Der hadde de påtruffet store stein i dybden, noe de regnet med sannsynligvis også var spor av klosteret. Ved arkeologisk undersøkelse på nabotomten Graabrødregaten 26, i 2013, ble det avdekket murrester fra klosteret som lå orientert i retning nord-sør.

Toppdekket i blomsterbedet var et påfylt matjordslag. Matjordslaget var ca. 20-30 cm tykt, og påført av nåværende eier. I massene lå det moderne avfall av porselen og glass. Under matjordslaget var det et lag av mellomstore rullestein. Ifølge eier var hele bakgården dekket av dette rullesteinslaget, som et kuppelsteindekke, da de overtok bygården på slutten av 1970-tallet. Inn mot uthus i søndre del av hagen er dette rullesteinslaget fortsatt synlig. Dette er trolig et eldre bakgårdsdekke. Eier informerte om at områder i bakgården hadde vært svært leirete når det regnet, da de overtok, så rullesteinsdekket kan ha vært lagt ut for å gjøre området tørrere. Eier informerte også om at det hadde stått flere eldre uthus (kokslager, utedo o.l.) på tomta da de overtok, blant annet inn mot tomtegrensegjerdet hvor det aktuelle tiltaket var. I et område inn mot tomtegrensa var det mye eldre asfalt, eller annen svært tjæreholdig masse, rett over steindekket.

Under steindekket var det et 10-25 cm tykt etterreformatorisk kulturlag iblandet rivningsmasser. Dette laget besto av tørr og hard sandjord, mørk gråbrun og melert med hvitgrå felt med mørtelrester. Det var noe humus i laget. Laget var brunere mot sør, og mer gråhvitt over murrestene i nord. I det etterreformatoriske kulturlaget lå det noen dyrebein, hvorav et bein med kuttspor, et par skår etterreformatorisk rødgods og krittpipestilker. Det ble også observert porselen under steindekket, så massene må regnes som omrotede utjevningsmasser.

*Figur 3 Oversikt grøft mot nordvest*

*Figur 4 Nordvestre del av grøft, murrester i venstre del av bildet.*

Det ble avdekket store stein med mørtelrester under utjevningslaget. Dette ble tolket som rester av en kistemur fra Graabrødreklosteret, og det ble ikke gravd videre ned i disse massene. Muren ble målt inn som S1001. Grøften ble gravd ned og renset opp til nivået med rester fra klosterets murliv. Riksantikvaren ved Jens Rytter ble varslet om funnet kl. 10.30. Riksantikvaren informerte om at ruinen måtte tildekkes med veiduk med membran over, før det kunne støpes på stedet. Dette for å hindre skadet på kulturminnet ved at sement siger gjennom duken og binder seg til

middelaldermørtel og stein. Riksantikvaren satte videre krav om innmåling av funnet. Lars Haugesten fra NIKU målte inn med CPOS.

I søndre del av grøften har det vært gravd en kabelgrøft. Sør for denne ble det påtruffet en steinpakning, målt inn som S1008. Denne lå løst i det etterreformatoriske utjevningslaget, og tolkes som rivningsmasser. Det ble også observert fragmenter av middelalderteglstein. Eier informerte om at da de ryddet opp i bakgården hadde de fjernet mye teglstein.

*Figur 5 Kabel, og steinpakning, i søndre del av grøft.*

Steinpakningen ble fjernet. Ved steinene ble det funnet en blå perle (fig. 6). 1 m fra søndre grøfteeende, ca. 60 cm inn fra grøftesidene i øst og vest. Perlen (6 mm x 8 mm) lå i det etterreformatoriske laget og har ukjent datering. Perlen ble tatt med inn, vasket og analysert, og det ble konkludert med at den trolig kan dateres til etterreformatorisk periode basert på perlens form.

*Figur 6 Glassperle, funnet i etterreformatorisk utjevningslag*

Murrestene (fig. 7-8) lå ca. 80 cm fra nordre grøfteende og grensegjerdet. Murrestene målte ca. 1,8 m på tvers av grøften, og ble avdekket i hele grøftens bredde, ca. 1,2-1,3 m. Sjakten later til å ha avdekket et tverrsnitt av kistemuren. Muren ser ut til å være orientert nordøst – sørvest. Det kan se ut til at de største avdekkede steinene i muren egentlig er grunnfjell, slik at det dreier seg om grunnfjell med mørtelrester, og noen større stein.

*Figur 7 Murrester i nordre del av grøft*

*Figur 8 V: Grøft med murrester sett mot sør. H: Grøft med murrester sett mot nord.*

Kartfesting av murrestene (fig. 9) som ble påtruffet på Graabrødregaten 24 må sees i sammenheng med sporene som ble avdekket i bakgården til Graabrødregaten 26 i 2013. De aktuelle murrestene ligger rett på hver sin side av tomteskillegjerdet. Sett samlet kan det se ut som murrestene utgjør en mur med retning NØ-SV, og en mur med retning NNV-SSØ. Det er mulig vi her kan se indikasjon på et hjørne i klosterets anlegg.

*Figur 9 Murrester påtruffet Graabrødregaten 24A (S1001), og murrestene som i 2013 ble påtruffet i Graabrødregaten 26(K4, K6, K9, K10). Grøfteomriss markert med blått. Eiendomsgrenser markert med rødt.*

## **Konklusjon**

Funnet av dette murverket er svært verdifullt, da dette bidrar til en bedre stedfestelse av Graabrødreklosteret. Murtype og orientering på muren kan bidra til å si noe om klosterets arkitektoniske oppbygging. Dette er særlig relevant når dette funnet sees sammen med tidligere funn av ruiner fra klosteret.

#### **LITTERATUR**

Johannessen, L. & Eriksson, J.-E. G., 2015. *Faglig program for middelalderarkeologi. Byer, sakrale steder, befestninger og borger*. Riksantikvaren.

Håkonsen, I. 2013. Graabrødregaten 26, Tønsberg. Arkeologisk overvåking av overflatearbeider. *NIKU oppdragsrapport 93/2013.*

Arkivmateriale, Riksantikvaren.

Vennlig hilsen

 Sunniva Wilberg Halvorsen Hanne Ekstrøm Jordahl Rådgiver Kontorleder Tønsberg

Arkeologiske undersøkelser Arkeologiske undersøkelser

#### **Koordinatliste**

| Nr. | Type         | Ø         | N          | Høyde  |
|-----|--------------|-----------|------------|--------|
| 1   | Mur          | 580357.00 | 6570740.15 | 21.814 |
| 2   | Mur          | 580355.74 | 6570741.89 | 21.997 |
| 3   | Mur          | 580356.14 | 6570742.24 | 21.971 |
| 4   | Mur          | 580356.81 | 6570742.21 | 22.068 |
| 5   | Mur          | 580357.74 | 6570740.81 | 21.949 |
| 6   | Mur          | 580357.51 | 6570740.35 | 21.827 |
| 7   | Toppunkt     | 580357.39 | 6570741.13 | 22.016 |
| 8   | steinpakning | 580357.64 | 6570739.00 | 21.838 |
| 9   | steinpakning | 580358.04 | 6570739.27 | 21.801 |
| 10  | steinpakning | 580358.37 | 6570739.80 | 21.876 |
| 11  | steinpakning | 580358.62 | 6570739.52 | 21.912 |
| 12  | steinpakning | 580358.28 | 6570739.12 | 21.858 |
| 13  | steinpakning | 580358.04 | 6570738.80 | 21.824 |
| 14  | steinpakning | 580357.78 | 6570738.69 | 21.867 |
| 15  | toppunkt     | 580358.06 | 6570739.26 | 21.806 |
| 16  | toppdekke    | 580358.62 | 6570738.05 | 22.128 |
| 17  | Grøfteomriss | 580358.08 | 6570738.05 | 21.917 |
| 18  | Grøfteomriss | 580357.23 | 6570739.56 | 21.870 |
| 19  | Grøfteomriss | 580356.33 | 6570740.94 | 21.989 |
| 20  | Grøfteomriss | 580355.69 | 6570741.85 | 22.051 |
| 21  | Grøfteomriss | 580357.29 | 6570741.58 | 22.014 |
| 22  | Grøfteomriss | 580358.02 | 6570740.34 | 21.883 |
| 23  | Grøfteomriss | 580358.73 | 6570739.37 | 21.894 |
| 24  | Grøfteomriss | 580359.22 | 6570738.66 | 22.082 |